CELEX: 32021D2102
Language: hu
Date: 2021-06-28 00:00:00
Title: A Tanács (EU) 2021/2102 határozata (2021. június 28.) az egyrészről az Európai Unió és tagállamai, másrészről az Örmény Köztársaság közötti, közös légtér létrehozásáról szóló megállapodásnak az Európai Unió nevében történő aláírásáról és ideiglenes alkalmazásáról

2021.12.1.   
               
               
                  HU
               
               
                  Az Európai Unió Hivatalos Lapja
               
               
                  L 429/15
               
            
         A TANÁCS (EU) 2021/2102 HATÁROZATA
         (2021. június 28.)
         az egyrészről az Európai Unió és tagállamai, másrészről az Örmény Köztársaság közötti, közös légtér létrehozásáról szóló megállapodásnak az Európai Unió nevében történő aláírásáról és ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (5) és (7) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Tanács 2016. december 1-jén felhatalmazta a Bizottságot a közös légtér létrehozásáról szóló megállapodásra irányuló tárgyalások megkezdésére az Örmény Köztársasággal. A tárgyalások 2017. november 24-én az Európai Unió és tagállamai, másrészről az Örmény Köztársaság közötti, közös légtér létrehozásáról szóló megállapodás (a továbbiakban: a megállapodás) parafálásával sikeresen lezárultak.
                  
               
                     (2)
                  
                  
                     A megállapodásnak az Unió nevében történő aláírása és ideiglenes alkalmazása nem érinti az Unió és a tagállamai közötti hatáskörmegosztást. E határozat nem értelmezhető úgy, hogy kihasználja az Unió rendelkezésére álló azon lehetőséget, hogy a megállapodás hatálya alá eső, megosztott hatáskörbe tartozó kérdések tekintetében gyakorolja külső hatáskörét, amennyiben e hatáskört az Unió belső vonatkozásban még nem gyakorolta.
                  
               
                     (3)
                  
                  
                     A megállapodást alá kell írni és a hatálybalépéséhez szükséges eljárások befejezéséig ideiglenesen alkalmazni kell.
                  
               
                     (4)
                  
                  
                     Helyénvaló meghatározni azt az eljárást, amelyet az Unió nevében képviselendő, a vegyes bizottság által a megállapodás 27. cikkének (7) bekezdése értelmében a megállapodás II. mellékletébe felveendő uniós jogszabályokkal kapcsolatban hozandó határozatokra vonatkozó álláspont tekintetében kell követni,
                  
               ELFOGADTA EZT A HATÁROZATOT:
         
            1. cikk
            A Tanács felhatalmazást ad az egyrészről az Európai Unió és tagállamai, másrészről az Örmény Köztársaság közötti, közös légtér létrehozásáról szóló megállapodásnak az Unió nevében történő aláírására, feltételezve annak megkötését (1).
         
         
            2. cikk
            A Tanács elnöke felhatalmazást kap arra, hogy kijelölje a megállapodásnak az Unió nevében történő aláírására jogosult személy(eke)t.
         
         
            3. cikk
            Az Unió a megállapodást – a megállapodás 30. cikkének (4) és (5) bekezdésével összhangban – a hatálybalépéséhez szükséges eljárások befejezéséig ideiglenesen alkalmazza.
         
         
            4. cikk
            A Tanács felhatalmazza a Bizottságot, hogy a Tanáccsal vagy – amennyiben a Tanács úgy dönt – annak előkészítő szerveivel az elfogadás előtt kellő idővel folytatott konzultációt követően elfogadja a vegyes bizottság által a megállapodás 27. cikkének (7) bekezdése értelmében a megállapodás II. mellékletének felülvizsgálatával kapcsolatban hozandó, szükség esetén technikai módosításokat előíró határozatok tekintetében az Unió nevében képviselendő álláspontot, amennyiben a felülvizsgálat uniós jogszabályoknak az említett mellékletbe történő felvételét érinti.
         
         
            5. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 28-án.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  Lásd e Hivatalos Lap 17 oldalát.